567/2021

Útdráttur

Kærður var úrskurður héraðsdóms þar sem fallist var á kröfu K ehf. um að S ehf. yrði gert að setja tryggingu fyrir greiðslu málskostnaðar í máli sem S ehf. hafði höfðað á hendur K ehf. Með úrskurði Landsréttar var staðfest niðurstaða héraðsdóms um að S ehf. bæri að setja tryggingu fyrir greiðslu málskostnaðar. Að virtu umfangi málsins þótti tryggingin hæfilega ákveðin 2.500.000 krónur.

Úrskurður Landsréttar

Landsréttardómararnir A-kk-nf E. J-kk-nf, H-kvk-nf Þ-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 20. september 2021. Greinargerð varnaraðila barst réttinum 30. sama mánaðar. Kærður er úrskurður Héraðsdóms Reykjavíkur 17. september 2021 í málinu nr. E- 3991/2021 þar sem fallist var á kröfu varnaraðila um að sóknaraðila yrði gert að setja tryggingu fyrir greiðslu málskostnaðar í máli sínu á hendur varnaraðila. Kæruheimild er í o-lið 1. mgr. 143. gr. laga nr.91/1991 um meðferð einkamála.

2

Sóknaraðili krefst þess aðallega að hinn kærði úrskurður verði felldur úr gildi og að kröfu varnaraðila um málskostnaðartryggingu verði hafnað en til vara að fjárhæð málskostnaðartryggingar verði ákveðin verulega lægri. Þá krefst sóknaraðili kærumálskostnaðar.

3

Varnaraðili krefst staðfestingar hins kærða úrskurðar og kærumálskostnaðar.

Niðurstaða

4

Eins og fram kemur í hinum kærða úrskurði hefur varnaraðili til stuðnings kröfu sinni um málskostnaðartryggingu lagt fram afrit af ársreikningi sóknaraðila fyrir rekstrarárið 2019. Undir rekstri málsins í héraði lagði sóknaraðili fram yfirlýsingu endurskoðanda félagsins frá 8. september síðastliðnum til frekari skýringa á efni ársreikningsins. Sóknaraðili hefur ekki lagt fram frekari gögn um fjárhagsstöðu félagsins, svo sem ársreikning fyrir árið 2020. Um síðastnefnt er meðal annars til þess að líta að ársreikning skal að jafnaði senda ársreikningaskrá eigi síðar en átta mánuðum eftir lok hvers reikningsárs ásamt áritun endurskoðanda eða undirritun skoðunarmanna, sbr. 1. mgr. 109. gr. laga nr. 3/2006 um ársreikninga. Verður sóknaraðili látinn bera hallann af sönnunarskorti sem af því hlýst að leggja ekki fram slík gögn. Að framangreindu gættu en öðru leyti með vísan til forsendna hins kærða úrskurðar þykir varnaraðili hafa leitt að því nægar líkur að sóknaraðili sé ófær um greiðslu málskostnaðar sem kann að verða felldur á hann, sbr. b-lið 1. mgr. 133. gr. laga nr. 91/1991.

5

Þá er fallist á með héraðsdómi að sakarefni málsins sé ekki þannig vaxið að 1. mgr. 70. gr. stjórnarskrárinnar standi því í vegi að sóknaraðila verði gert að setja málskostnaðartryggingu.

6

Verður því staðfest niðurstaða héraðsdóms um að sóknaraðila beri að setja tryggingu fyrir greiðslu málskostnaðar.

7

Að virtu umfangi málsins þykir málskostnaðartrygging hæfilega ákveðin 2.500.000 krónur. Skal hún sett á þann hátt sem í úrskurðarorði greinir.

8

Sóknaraðila verður gert að greiða varnaraðila kærumálskostnað eins og í úrskurðarorði greinir.

Úrskurðarorð :

Sóknaraðila, Sjöstjörnunni ehf., er gert að setja innan tveggja vikna frá uppsögu þessa úrskurðar tryggingu í formi peningagreiðslu, bankareiknings eða bankaábyrgðar að fjárhæð 2.500.000 krónur fyrir greiðslu málskostnaðar í máli sínu gegn varnaraðila, KPMG ehf.

Sóknaraðili greiði varnaraðila 250.000 krónur í kærumálskostnað.